เงินเยนอ่อนหนุนนิกเกอิปิดบวก 71.74 จุด นลท.จับตาถ้อยแถลง “เยลเลน”
เงินเยนอ่อนหนุนนิกเกอิปิดบวก 71.74 จุด นลท.จับตาถ้อยแถลง "เยลเลน"
27 มิ.ย. 2560

ดัชนีนิกเกอิตลาดหุ้นโตเกียวปิดบวกในวันนี้ โดยดัชนีนิกเกอิปิดบวก 71.74 จุด หรือ 0.36% แตะที่ 20,225.09 จุด โดยเงินเยนที่อ่อนค่าเมื่อเทียบกับดอลลลาร์สหรัฐได้ช่วยหนุนหุ้นกลุ่มส่งออกดีดตัวขึ้น อย่างไรก็ตาม บรรยากาศการซื้อขายเป็นไปอย่างระมัดระวัง ก่อนที่นางเจเน็ต เยลเลน ประธานธนาคารกลางสหรัฐ (เฟด) จะกล่าวสุนทรพจน์ในการประชุมที่กรุงลอนดอนในวันนี้
ตลาดหุ้นโตเกียวยังคงแข็งแกร่ง หลังจากดัชนีดาวโจนส์ตลาดหุ้นนิวยอร์กดีดตัวขึ้นเป็นวันแรกในรอบ 5 วันทำการ และสกุลเงินดอลลาร์แข็งค่าขึ้นแตะระดับสูงสุดในรอบ 1 เดือนที่ประมาณ 112 เยน
อย่างไรก็ตาม นักลงทุนระมัดระวังการซื้อขายก่อนที่ประธานเฟดจะกล่าวสุนทรพจน์ในการประชุม “Global Economic Issues” ที่กรุงลอนดอนในวันนี้ และการแสดงความเห็นของเจ้าหน้าที่รายอื่นๆของเฟดในสัปดาห์นี้ เพื่อหาปัจจัยชี้นำการซื้อขายต่อไป
หุ้นกลุ่มส่งออกดีดตัวขึ้นขานรับการอ่อนค่าของเงินเยน โดยหุ้นฮิตาชิ พุ่งขึ้น 2.3% หุ้นพานาโซนิค ปรับตัวขึ้น 1.3% และหุ้นมิตซูบิชิ มอเตอร์ส เพิ่มขึ้น 1.4%
หุ้นทาคาตะทรุดฮวบลง 31% ซึ่งเป็นการปรับตัวลงแตะเพดานต่ำสุดที่ตลาดอนุญาต หลังจากที่คณะกรรมการกำกับหลักทรัพย์และตลาดหลักทรัพย์โตเกียวได้ระงับการซื้อขายหุ้นทาคาตะในช่วงเช้า ส่วนเมื่อวานนี้ หุ้นทาคาตะถูกระงับการซื้อขายตลอดทั้งวัน หลังจากบริษัทได้ยื่นขอพิทักษ์ทรัพย์สินจากการล้มละลาย
 